กินยาคลุมสลับเม็ดต้องกินไปแบบไหนคะ
สวัสดีค่ะ หากเป็นยาคุมกำเนิดชนิด 21 เม็ด และเป็นเม็ดยาที่มีฮอร์โมนเท่ากันในทุกเม็ด ซึ่งสังเกตได้คือเม็ดยาเป็นสีเดียวกันทั้งหมด ก็สามารถที่นำยาเม็ดใด มาทานในวันใดก็ได้ ไม่มีความแตกต่างกันค่ะ เพียงแต่การทานเรียงไปตามวันหรือตามลูกศร จะช่วยป้องกันไม่ให้ลืมทานยาเท่านั้นค่ะ ดังนั้น วันต่อๆ ไป ก็ให้นำยาคุมเม็ดใดมาทานก็ได้ค่ะแต่หากเป็นยาคุมชนิดที่มีฮอร์โมนต่างกันในแต่ละเม็ด เช่น ยี่ห้อออยเลซ (Oilezz) ไตรไซเลส (Tricilest) เป็นต้น การทานยาคุมกำเนิดสลับแถว คือทานสลับเม็ดสีที่ต่างกัน ก็จะมีผลต่อประสิทธิภาพในการคุมกำเนิดได้หรือหากเป็นยาคุมกำเนิดชนิดที่มี 28 เม็ด หากนำเอายาเม็ดแป้ง (ซึ่งจะมีสีที่แตกต่างจากเม็ดที่เป็นฮอร์โมน) มาทานแทนเม็ดที่เป็นฮอร์โมน ก็จะมีผลต่อประสิทธิภาพในการคุมกำเนิดได้ แต่หากนำมาเม็ดที่เป็นฮอร์โมนมาทานสลับกัน คือทานเม็ดที่เป็นสีเหมือนกัน ก็จะไม่ได้มีผลต่อประสิทธิภาพในการป้องกันการตั้งครรภ์ค่ะ